Page:Ludus Coventriae (1841).djvu/302

 ffadyr, the thrydde tyme I come ageyn, ffulleche myn erdon for to spede; Delyver me, Fadyr, fro this peyn, Weche is reducyd with ful gret drede. Onto thi sone, Fadyr, take hede! Thou wotyst I dede nevyr dede but good! It is not for me this peyn I lede, But for man I swete bothe watyr and blode.

Here an aungel descendyth to Jhesus, and bryngyth to hym a chalys, with an host therin.

Angelus. Heyl, bothe God and man indede! The ffadyr hath sent the this present,— He bad that thou xuldyst not drede,  But fulfylle his entent. As the parlement of hefne hath ment  That mannys sowle xal now redemyd be; ffrom hefne to herd, Lord, thou wore sent,   That dede appendyth onto the. This chalys ys thi blood, this bred is thi body,  ffor mannys synne evyr offeryd xal be; To the fadyr of heffne that is almythty,   Thi dyscipulis and alle presthood xal offere fore the. Here the aungel ascendyth aȝen sodeynly.

Jhesu. ffadyr, thi wyl ffulfyllyd xal be,  It is nowth to say aȝens the case; I xal fulfylle the prophesye,   And sofre deth ffor mannys trespace. Here goth Cryst ageyn to his dyscipulys, and fyndyth hem sclepyng stylle.

Awake, Petyr, thi rest is ful long; Of sclep thou wylt make no delay: